*Матур итеп бизәлгән авыл өенең эчке күренеше: сәке, сәкедә сандык, өстәлдә самавыр. Балалар әби янына кунакка киләләр, ишек шакыйлар, әби каршы чыга.*

**1 нче бала:** Исәнмесез – саумысыз!

Нигә ишек ачмыйсыз?

Шакый-шакый арып беттек,

Нигә каршы алмыйсыз?

**Әби:** Исәнмесез, балакайларым! Ишетмәдем, оланнарым. Түрдән узыгыз, әйдәгез! Чәем дә өлгерә, коймагым да пешкән *(балалар өй эчен карый башлыйлар, бер кыз бала сәкедә торган сандыкны күрә).*

**2 нче бала:** Кызлар, карагыз әле нинди матур сандык!

Әбиләрнең сандыгында

Сакланмый ниләр генә.

Әйдәгез, сорыйк үзеннән,

Ачып күрсәтсен безгә.

**Әби:** Әйдәгез соң, ачып карыйк, балалар.

**3 нче бала:** Әбекәй, китап! Нинди калын китап!

**Әби:** Балалар, бу әби-бабаларыбыздан калган иң изге китап – Коръән. Әби-бабаларыбыз, Коръән укып, тәсбих тартып, балаларына, барча якыннарына изге теләкләрен, догаларын юллаганнар. Бу изге китап чисталыкка, пакълеккә, урлашмаска, кешеләргә бер-берләрен җәберләмәскә, кыерсытмаска, изге күңелле булырга өйрәткән. Китап гаиләдә буыннан-буынга, кулдан-кулга күчкән. Балалар, бу китап та гаиләбезнең ядкаре булып буыннан-буынга күчә килгән (китапны сандыкка салып, сөлге ала).

**Әби:** Яшь чагында килен булып төшкәндә чиккән сөлгем дә бар бит әле минем.

**4 нче бала:**

Сөртенсәң - сөлге кирәк,

Көрәшсәң - сөлге кирәк.

Батырларга сабантуйда

Бирелгән сөлге – бүләк!

**5 нче бала:** нинди матур калфак!

Кәләпүшем, калфагым,

Энҗе мәрҗәннәр чиккән.

Чиккән калфагым үземә

Бигрәк килешә икән!

**Җыр “Калфагым”**

**Малай:** Әби, бар матур әйберләр дә кызларга гына мени?

**Әби:** Юк, оланнар, сезнең өчен дә матур түбәтәй бар.

**6 нчы бала:** Уңган хатын-кызларыбыз

Түбәтәй дә теккәннәр.

Кич утырып, җырлар җырлап

Оста чигү чиккәннәр.

**7 нче бала:** Бигрәк матур түбәтәе

Энҗе бөртекләр белән

Алар монда килгән гүя

Чын әкият иленнән.

**Уен “Түбәтәй”**

**Җыр “Күңелле балачак”**

**Әби:** Җырлар да җырладык, уеннар да уйнадык, вакытыбыз бик күңелле үтте. Чәем дә өлгерде. Әйдәгез, балалар, коймак белән сыйлыйм әле үзегезне.

*Әби балаларны яңа пешкән коймак белән сыйлый*.

Дәү әнидә кунакта

(Балаларның ата-аналар җыелышындагы чыгышы)

Музыка тәрбиячесе:

Имаева Р.Р.

2011